《李东田明经用东坡石鼓韵留别次韵奉和》
清代·刘廷楠

我生之时在己丑，弹指流光变童叟。廿年岭海蚁磨旋，又到梅州牛马走。

旧业全抛嗤负腹，新政试行慎防口。此邦文物盛渊源，多士云龙争先后。

伊昔缔交识一二，于今望气得八九。驱车不须避阳鱎，闭门无从见泄柳。

比年校士属有司，仔细量才数升斗。鲜新差拟管生花，诘屈或若柏生肘。

模糊老眼溷场师，得毋兰艾埋蒿莠。五羊名士今谪仙，三载盟心吾畏友。

别裁伪体黜轧茁，讹字方言辨乳{孛殳}。譬彼象罔索元珠，了如伏生识蝌蚪。

青云意气爱少年，白首心情怜宿耇。我昔怀铅佐玉尺，候虫时乌纷唧嗾。

漫屈诤人伸僬侥，敢重商提轻梁卣。所惧相皮反遗骨，五色全迷目同瞍。

二十八宿动星文，指点翼岣与离嵝。陋儒一得窃自喜，与君论文觉颜厚。

清言明理瓶泻水，宗派支流析某某。多钱不敢傲贫儿，良贾深藏如乌有。

却惭俗吏逐风尘，委置诗书习鞭杻。饷我新诗抵百朋，应付琅嬛锁双狗。

惜哉梳妆不入时，待字频年犹未偶。翻许刘安有仙骨，解得徐铉为龙首。

瑰然大璞不彫琢，留待良匠施攻掊。老手斫轮自有真，雕虫小技何足取。

传观见说愈头风，长吟顿使涤心垢。云路从此看腾达，风檐莫更叹株守。

总然良马感孙阳，不遇先睹或同朽。一编愿付青梅巢，梨枣长媲乔松寿。

作者简介：刘廷楠，字让木，献县人。乾隆丁未进士，历官嘉应知州，署廉州府事。有《偶一草》。